Vroetel vroetel op die skoolbank - Jou Gesin | Solidariteit WêreldJou Gesin | Solidariteit Wêreld
Tuis › Artikels › Vroetel vroetel op die skoolbank
Vroetel vroetel op die skoolbank
Maandag | 16 April | 2018
Sommige mense kan nie ophou om die lof daarvan te besing nie. Ander meen weer dit is gevaarlik en uiters ondoeltreffend. Een ding is wel seker, die jongste speelding vir kinders, die vroetel-spinners, het soos 'n veldbrand deur die wêreld versprei.
Die waghond wat speelgoed moniteer, World Against Toys Causing Harm (WATCH), waarsku wyd en syd dat die speelding ernstige gevare inhou, waarvan verstikking een van die gevaarlikste is. Die spinner is deur hulle getoets en daar is bevind dat dele daarvan kan afbreek en in klein kindertjies se kele kan vassit.
Maar wat is die speelding en help dit regtig?
Die eerste vroetel-spinners is reeds in die vroeë 1990's ontwerp maar het eers werklik vanjaar groot aftrek gekry. Dit is 'n speelding wat ontwerp is om kinders met aandagafleibaarheid te help konsentreer, of as 'n speelding wat besige kinders rustiger kan maak. Die beginsel daarvan is dat kinders iets het om mee te vroetel in situasies wat groot konsentrasie verg. Dit is 'n relatief nuwe speelding op die mark en die nodige navorsing of dit inderdaad 'n positiewe uitwerking op kinders het, is nog nie gedoen nie.
Tog is daar al in die verlede bewys dat iets om mee te vroetel of 'n sketsboek baie help met konsentrasie wanneer volwassenes in lang vergaderings moet wees.
Navorsers glo dat kinders met aandagafleibaarheid baat by dinge om mee te vroetel omdat dit die onderaktiewe dele van die brein stimuleer ─ veral dele wat 'n rol speel in aandag en beplanning van en die beheer oor impulse.
Dr. Marie Venter, 'n opvoedkundige sielkundige van Pretoria, meen dit is baie belangrik vir ouers en onderwysers om te besef die spinners is slegs 'n speelding en geensins 'n metode van behandeling nie.
"Die speelding is baie nuut op die mark en wetenskaplike studies neem tyd en geld. Dit is altyd 'n kwessie wanneer 'n maatskappy die wonders van hulle nuwe produkte aankondig en daar is nie genoegsame bewyse of wetenskaplike studies om so 'n stelling te maak nie."
Marie sê ouers en onderwysers moet onthou daar is baie spesifieke maniere en selfs medikasie om kinders met aandagafleibaarheid te behandel.
"Daar is nie 'n maklike uitweg daarvoor, soos die koop van 'n speelding, nie. Dit is belangrik dat mense nie hierdie speelding koop in die hoop dat hulle kinders se gedrag nou heeltemal gaan verander nie."
Sy het begrip daarvoor dat mense skielik nou hoop het dat die speelding hulle lewens ingrypend gaan verander.
"Ouers en onderwysers raak desperaat. Hulle soek 'n uitweg en hoop, maar soos met alles in die lewe is daar gewoonlik nie maklike uitweë vir moeilike situasies nie."
In 'n peiling op 'n ouerskapblad op Facebook, The way of the practical parent, het die meeste ouers saamgestem dat hulle kinders nie beter konsentreer wanneer hulle met die spinner besig is nie.
Ouers het mekaar ook gewaarsku om die speelding by erkende winkels te koop wat die veiligheidmaatreëls in ag neem.